
Különböző szemcseméretű cink-oxid hatása Folsomia candia és Panagrellus redivivus talajállatokra

A nanotechnológia elterjedtté válása indokolja, hogy az így előállított anyagok veszélyességét, környezeti és egészségügyi kockázatát megfelelőképpen kivizsgáljuk. Azok az anyagok tartoznak ide, amelyek legalább egy dimenzióban 1-100 nm-es mérettartományban esnek, minőségileg új tulajdonságokkal rendelkeznek, így más kockázattal is járhatnak, mint a nagyszemcsés megfelelőjük. Dolgozatomban a nagy szemcseméretű és nano cink-oxid (ZnO) toxicitását és reprodukcióra kifejtett hatását vizsgáltam két talajszervezeten, a Folsomia candida ugróvillás fajon és a Panagrellus redivivus fonálféreg fajon. Négyféle szemcseméretű anyagot teszteltem (gyári bulk, gyári <50nm, laboratóriumi 20nm, laboratóriumi 100nm).
Az F. candida tesztfajjal három előkísérletet végeztünk. Kísérleteinket az OECD 232-es szabvány módosított változata alapján állítottuk be, talaj helyett olyan közegben, ahol minimalizálhatjuk a dermális expozíció lehetőségét. A három kísérletben nem mutatkozott szignifikáns különbség a különböző szemcseméretű anyagok toxicitásában és a reprodukcióra kifejtett hatásában. Ezek után a főtesztet talaj közegben végeztük el, a teszt megfelelt az érvényességi feltételeknek. Kereskedelmi forgalomban lévő nagyszemcsés és a gyártó által nano mérettartományba sorolt készítményt hasonlítottuk össze. A tesztben már a legkisebb koncentrációnál is szignifikáns, koncentrációfüggő mortalitás növekedést és reprodukció csökkenést tapasztaltunk. A nagyszemcsés anyag bizonyult marginálisan toxikusabbnak.
A P. redivivus szabadon élő, bakterivor fonálféreg. Az előkísérletek adatai alapján, ennél a fajnál alacsonyabb koncentrációkkal dolgoztunk.. Itt is a gyártó nagyszemcsés és a nano ZnO-ját használtuk. Még a legalacsonyabb koncentrációnál is szignifikánsan nőtt a mortalitás a kontroll csoporthoz képest.
A kísérleteink alapján kijelenthetjük, hogy a két talajban élő faj közül a fonálféreg faj érzékenyebbnek bizonyult a nano ZnO-al szemben. A biztosan nano és a nagyszemcsés anyag között nem tapasztaltunk szignifikáns különbséget a toxicitásban. A cég által forgalmazott két anyag vizsgálatakor a papíron nagyszemcsés bizonyult marginálisan toxikusabbnak. Az F. candida faj esetében a különböző expozíciós útvonalakat célzó kísérleteket nem tudtuk értékelni, mivel a módszer nem bizonyult használhatónak.



